钦定古今图书集成/明伦汇编/官常典/第327卷 > 大学衍义补 > 陆瑜
## 钦定古今图书集成/明伦汇编/官常典/第327卷 > 大学衍义补 > 陆瑜

按《明外史》本传：“瑜字廷玉，鄞人。宣德八年进士。授刑
部主事，为郎中仲闵所器，语之曰：‘子他日必大就，不
可不习朝家典故’。因时举累朝法令沿革告之。瑜自
是多所谙练，尝核内库货币，勾稽精密，中官无所售
其欺。正统九年，以员外郎恤刑南畿，出重囚三百馀
人，轻罪减免者又千馀人，尚书金濂咨服。景泰二年”，
由郎中出为山东右参政。佐徐有贞治水有功，就迁
左布政使，能声益著。天顺二年用李贤荐，召拜刑部
尚书。瑜官法曹久，刑名其所素习。至是每有疑狱，属
吏以质瑜。瑜曰：“某年其事类此。”退索故牍阅之，无少
差失。锦衣指挥门达怙宠作威，弘农卫卒告指挥李
斌兄弟谋反，事下达讯，酷刑锻炼，谓反状已具，请付
法司定罪。众相顾，莫敢异议，瑜独白其诬。达怒，谮瑜
故纵反者。英宗知其无他，曰：“彼法官欲慎重耶？”及奏
上，诛止斌兄弟，他株连获释者甚众。曹钦反，希功者
执其佃人为逆党，多至数千。瑜从容语都御史李宾
曰：“钦仓卒起事，佃人相去远，安得预谋。奈何使无辜
骈首就戮，且籍其家耶？”宾以为然，佃人得不坐门。达
素不喜瑜。及宪宗嗣位，达下吏，众欲寘之死。瑜语李
贤曰：“达典制狱，任情出入，不可谓无罪。然视纪纲马
顺，则有间矣。”达乃获减死。瑜为人端亮有容，属吏贤
者礼之如宾。有不可其意者，驭之甚严。及其改过，则
坦坏如初。先是，都御史寇深暴戾自用，每会鞫，深文
巧诋，同列莫敢违。瑜徐一言辩析深，不觉自诎。成化
九年致仕归。卒。赠太子少保，谥《康僖》。